text: Grup Travi | Gastronosfera
  Catalana. Grup Travi.
  Plaça Josep Pallach, 14, Barcelona.
  Grup Travi: un grup familiar d'alta gastronomia
  Anna Tomàs 21/07/2017
  Excel·lent cuina catalana de mercat a qualsevol dels quatre restaurants del Grup Travi.
  En temes de restauració, parlar d'un grup de restaurants s'entén, normalment, com un conjunt de franquícies o de llocs estereotipats, sense personalitat, ni en el menjar, ni en l'ambient, ni en el servei.
  Però no sempre és així. N'hi ha d'excepcions i, algunes, de gran qualitat en tots els sentits. El Grup Travi és un grup familiar, que va iniciar el camí l'any 1982 a una masia del segle XVII propietat de la família, Can Travi. Des de llavors, la seva trajectòria ha estat marcada per la qualitat, el servei, el tracte i el bon gust. L'èxit ha premiat el treball de la família Soler Ribatallada, propietària del Grup que, actualment, està format per quatre restaurants, Can Travi Nou, Can Cortada, El Xalet de Montjuïc i El Pintor, així com per un servei de càtering.
  Quatre restaurants, quatre espais diferents amb diversos factors comuns. Tradició i modernitat combinades. Indrets idíl·lics i decoració exquisida. Servei professional. Finalment, l'objectiu de qualsevol restaurant, la cuina, amb una gastronomia d'alt nivell arrelada a la cuina catalana de mercat.
  Una autèntica masia
  Al bell mig de Barcelona, al districte d'Horta-Guinardó, una masia catalana construïda al segle XVII i envoltada d'un magnífic jardí va ser totalment reformada, amb molta cura, per adaptar-la a la seva nova funcionalitat de restaurant sense perdre gens ni mica del encant rural que la caracteritzava. Aquest és l'embolcall espectacular de la gastronomia de Can Travi Nou.
  Elaborats pel xef Salvador Zurano, podem assaborir entrants com el trinxat de la Cerdanya amb botifarra negra i rostes, magnífics arrossos com el caldós de llamàntol amb cloïsses o el negre amb sípia i gambes de Palamós, llamàntol saltejat amb cigrons a la marinera, espatlla de xai rostida a baixa temperatura amb patates confitades o carns a la brasa com l'entrecot de vedella amb pebrots de Padrón.
  Carrer Jorge Manrique, s/n, Barcelona
  Telèfon: 934 280 301
  Horari: tots els dies, de 13 a 16 h. i de 20 a 23 h.
  Patrimoni Artístic barceloní
  Una altra masia, en aquest cas declarada Patrimoni Artístic de Barcelona acull, des de 1994, el restaurant Can Cortada. Als seus orígens era un antic castell medieval que va ser propietat del general Joan Cortada al segle XVII. Ell va fer edificar una masia al voltant de la torre de defensa del castell, que encara es conserva. Adquirida pel Grup Travi, la van convertir en el majestuós restaurant actual, mantenint intacta la construcció original. Amb vuit salons privats, menjador d'estiu i jardí, Can Cortada és també idoni per a banquets i reunions.
  La cuina està a càrrec del xef Oriol López. A la carta trobem plats com els cargols a la llauna amb allioli i vinagreta, excel·lents canalons de Can Cortada, fideuà de la casa amb allioli, arròs a la cassola de pollastre, botifarra, ceps i espàrrecs verds, bacallà a la llauna, amb samfaina o a la brasa amb verduretes i romesco i, com a especialitats, les carns a la brasa d'alzina, galtes de lletó, secret ibèric, peus de porc, la "crosta", una mitjana de vedella sobre crosta de sal marina o la "pedra", rellom de bou a la pedra a l'aroma de romaní.
  Avenida de l'Estatut de Catalunya, s/n, Barcelona
  Telèfon: 934 272 315
  Una gran terrassa panoràmica i un saló giratori per gaudir de les millors vistes de Barcelona són els principals trets d'identitat del Xalet de Montjuïc, a banda, és clar, de la qualitat culinària típica del Grup Travi.
  Cuina mediterrània amb tocs d'autor a càrrec del xef Jordi Anglí, amb grans arrossos com el caldós de llamàntol, peixos salvatges al forn, planxa o Donosti, confit d'ànec amb pastisset de mel i cítrics o els suggeriments, com l'amanida de sardina fumada, escalivats i patates confitades o l'steak tartar.
  Avenida Miramar, 31, Barcelona
  Telèfon: 933 249 270
  Horari: tots els dies, de 13 a 16 h. i de 20 a 23:30 h.
  El cor històric
  El Pintor està situat en ple barri jueu de Barcelona, al que havia estat taller d'un conegut pintor del barri gòtic a finals del segle XIX. Ambient íntim i exquisida cuina catalana obra del xef Alain Muguercia, amb entrants com els cargols al forn o els musclos al vapor de vi blanc del Penedès, plats de peix com el suquet de rap amb fruits del mar o de carn, peus de porc amb escamarlans petits i cargols o mar i muntanya de pollastre de pagès al vi ranci.